Diari Oficial de la Generalitat Valenciana


Sumari del DOGV 3152, del 30-12-1997 (1997/13889)

ORDRE de 15 de desembre de 1997, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes als productors de determinats conreus herbacis en la campanya de comercialització 1998/99, de les declaracions de superfícies de conreus tèxtils i de les primes en benefici dels productors de carn d'oví i cabrum, dels productors de carn de boví i dels qui mantinguen vaques nodrisses per a l'any 1998.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/12/18/(1)/dof/vci/html**

### Dades del document

Número de DOGV
:   3152

Data del DOGV
:   30-12-1997

Secció del DOGV
:   DISPOSICIONS GENERALS

Número del document
:   1997/13390


Data del document
:   18-12-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

4177 ORDRE de 15 de desembre de 1997, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes als productors de determinats conreus herbacis en la campanya de comercialització 1998/99, de les declaracions de superfícies de conreus tèxtils i de les primes en benefici dels productors de carn d'oví i cabrum, dels productors de carn de boví i dels qui mantinguen vaques nodrisses per a l'any 1998. [97/C13003]
  
L'Ordre de 27 de novembre de 1997, del Ministeri d'Agricultura, Pesca i Alimentació (BOE núm. 286, de 29de novembre de 1997), instrumenta l'aplicació a Espanya dels reglaments de la Unió Europea que estableixen un sistema integrat de gestió i control de determinats règims d'ajuda comunitaris, i regula el procediment de sol·licitud, tramitació i concessió de les ajudes als productors de determinats conreus herbacis, de les declaracions de superfícies tèxtils i de les primes en benefici dels productors de carn d'oví i cabrum, dels productors de carn de boví i dels qui mantinguen vaques nodrisses per a l'any 1998.
  
L'Ordre de 24 de novembre de 1997 (BOE núm. 283, de 26 de novembre de 1997) determina els índexs comarcals de guaret tradicional per a les terres de conreus herbacis de secà, definides en el Reglament CEE 1.765/1992, del Consell, per a la campanya de comercialització 1998/99.
  
D'altra banda, l'Ordre de 24 de novembre de 1997 (BOE núm. 284, de 27 de novembre de 1997) regula, per a la campanya esmentada, la retirada del conreu de les terres que es beneficien dels pagaments compensatoris establits en el Reglament CEE 1.765/1992, del Consell, la normativa específica del règim de suport als productors de llavors oleaginoses i l'ús de les terres retirades per a la producció de primeres matèries amb destinació no alimentària.
  
Les disposicions d'aplicació dels pagaments compensatoris mencionats s'estableixen en els reglaments (CE) de la Comissió 762/1994, de 6 d'abril; 658/1996, de 9 d'abril, i 1.586/1997, de 29 de juliol.
  
D'altra banda, el Reglament (CE) 1.577/1996, del Consell, de 30 de juliol, pel qual s'estableix una mesura específica en favor de determinades lleguminoses de gra, estableix una ajuda per hectàrea per a les sembres de llentilles, cigrons, veces i erbs, amb una superfície màxima garantida de 400.000 hectàrees per al conjunt de la Comunitat Europea. Així mateix, estableix que s'aplicarà el sistema integrat de gestió i control a aquesta mesura. Les disposicions d'aplicació d'aquest reglament s'estableixen en el Reglament (CE) 1.644/1996, de la Comissió, de 30 de juliol.
  
Així mateix, l'apartat 6 de l'article 25 del Reglament (CE) 3.072/1995, del Consell, pel qual s'estableix l'organització comuna del mercat de l'arròs, preveu la inclusió en el sistema integrat del règim d'ajuda als productors d'aquest conreu.
  
Pel que fa al conreu del cotó, el Reglament (CE) 1.740/1997, de la Comissió, de 5 de setembre, que modifica el Reglament (CEE) 1.201/1989, estableix l'obligació dels productors de presentar una declaració anual de superfícies mitjançant l'imprés de sol·licitud d'ajuda «Superfícies» previst en el Sistema Integrat de Gestió i Control, amb la identificació de les parcel·les agrícoles de conformitat amb el que es preveu en el sistema esmentat.
  
Respecte dels conreus de lli tèxtil o de cànem, el Reglament (CEE) 1.164/1989, de la Comissió, de 28 d'abril, disposa que els productors d'aquests conreus presentaran anualment una declaració de les superfícies sembrades que s'identificaran de conformitat amb el que s'estableix en el Sistema Integrat de Gestió i Control de determinats règims d'ajuda comunitaris.
  
Sense perjudici de l'aplicació directa i immediata dels reglaments comunitaris mencionats i de la normativa bàsica estatal, és convenient concretar, puntualitzar i assenyalar determinats aspectes d'aquesta última, a fi de facilitar als agricultors i ramaders de la Comunitat Valenciana l'accés a les ajudes.
  
Per això, a proposta de la Direcció General de Desenvolupament Rural i Producció Agrària i fent ús de les atribucions conferides en l'article 35 de la Llei de Govern Valencià,
  
ORDENE
  
Article 1. Beneficiaris
  
1. Els titulars d'explotacions agràries ubicades totalment, o en la major part, en territori de la Comunitat Valenciana, podran sol·licitar els pagaments compensatoris establits en el Reglament CEE 1.765/1992 per a determinats conreus herbacis (cereals, oleaginoses, proteaginoses i lli no tèxtil), el pagament compensatori per al conreu de l'arròs, les ajudes per superfície per a certes lleguminoses de gra (llentilles, cigrons, veces i erbs), justificar la superfície farratgera, a l'efecte del càlcul de la densitat ramadera, i efectuar la declaració de superfícies de cotó, lli tèxtil i cànem.
  
2. Els titulars d'explotacions ramaderes que es troben ubicades en la Comunitat Valenciana, podran sol·licitar la prima especial a la producció de carn de boví, la prima en benefici dels productors que mantinguen en la seua explotació vaques nodrisses i la prima en benefici dels productors d'oví i cabrum, establides per la reglamentació comunitària.
  
3. A l'efecte d'aquestes ajudes, s'entén per titular d'explotació el productor agrícola o ramader amb personalitat física o jurídica, o l'agrupació de persones físiques o jurídiques amb independència del règim jurídic de l'agrupació i dels seus membres, l'explotació dels quals es trobe en el territori de l'estat espanyol.
  
4. Cada titular d'explotació presentarà una única sol·licitud d'ajuda «Superfícies» i una única sol·licitud d'ajudes ramaderes. En qualsevol cas, es podran presentar, per a la prima especial als productors de carn de boví, sol·licituds complementàries de la primera.
  
Article 2. Sol·licituds i impresos
  
1. Els interessats hauran de presentar una sol·licitud independent per a les ajudes per superfícies i una altra per a les primes ramaderes. Les sol·licituds es faran en els formularis o impresos habilitas per la Conselleria d'Agricultura, Pesca i Alimentació.
  
2. Els impresos estarán disponibles en les oficines comarcals i en els serveis territorials de la Conselleria d'Agricultura, Pesca i Alimentació d'Alacant, Castelló de la Plana i València.
  
Article 3. Termini de presentació i objecte de les sol·licituds
  
1. El termini de presentació de les sol·licituds d'ajuda serà el comprés entre el 2 de gener i el 13 de març de 1998.
  
2. No obstant el que s'estableix en l'apartat 1, pel que fa a la prima especial als productors de carn de boví, les sol·licituds es presentaran:
  
- Fins al 16 de novembre de 1998, les que facen referència als bovins mascles castrats o als bovins mascles no castrats d'edat compresa entre els 8 i els 20 mesos.
  
- Entre l'1 i el 30 d'abril i entre l'1 i el 31 d'octubre de 1998, les que facen referència a bovins mascles no castrats d'una edat mínima de 21 mesos.
  
3. Les sol·licituds presentades dins dels 25 dies naturals següents a l'acabament d'aquests terminis seran acceptades, però l'import de les ajudes es reduirà en l'1% per cada dia hàbil de retard, llevat que el retard en la presentació de la sol·licitud s'haguera produït per causes de força major. Si la declaració de superfícies farratgeras es presenta dins del termini esmentat de 25 dies, la penalització de l'1% per cada dia hàbil s'aplicarà, a més, sobre l'import de les ajudes en el sector boví, amb independència que les sol·licituds corresponents s'hagueren presentat dins del termini establit.
  
Les sol·licituds presentades una vegada transcorreguts 25 dies naturals després de finalitzats els terminis mencionats en els apartats 1 i 2 es consideraran no presentades.
  
4. Els titulars d'explotacions agràries o ramaderes hauran de presentar en el termini establit les sol·licituds corresponents sempre que desitgen:
  
- Obtenir els pagaments compensatoris per a determinats conreus herbacis cereals, oleaginoses, proteaginoses i lli no tèxtil, establits en l'apartat 3 de l'article 4 del Reglament CEE 1.765/1992, del Consell, de 30 de juny.
  
- Obtenir el pagament compensatori per al conreu de l'arròs establit en l'article 6 del Reglament (CE) 3.072/1995, del Consell, de 22 de desembre.
  
- Obtenir les ajudes per superfície per a certes lleguminoses de gra (llentilles, cigrons, veces i erbs), establides en el Reglament (CE) 1.577/1996, del Consell, de 30 de juliol.
  
- Justificar la superfície cultivada de cotó davant les desmuntadores a fi de percebre el preu mínim per la producció d'aquest, modulat segons les eventuals penalitzacions per ultrapassar la quantitat nacional garantida.
  
- Justificar la superfície de lli tèxtil i cànem per presentar, una vegada efectuada la recol·lecció, una sol·licitud d'ajuda per superfície, d'acord amb el que s'estableix en el Reglament (CE) 1.164/1989, de la Comissió, i obtenir per a l'any 1998 l'ajuda per superfície.
  
- Justificar la superfície farratgera a l'efecte del càlcul del factor de densitat ramadera establit en l'article 4 del Reglament CEE 805/1968, que limita el nombre total d'animals amb dret a prima en el sector boví, excepte quan les unitats de bestiar major de l'explotació que s'hagen de prendre en consideració per a aquest càlcul no siguen superiors a 15, llevat que sol·liciten el benefici d'import complementari d'aquestes primes.
  
Les superfícies farratgeres hauran d'estar disponibles, almenys, durant els set primers mesos de l'any per a la cria de bovins, ovins i cabrums.
  
- Obtenir la prima especial als productors de carn de boví establida en l'article 4 ter del Reglament CEE 805/1968.
  
- Obtenir la prima en benefici dels productors que mantinguen en la seua explotació vaques nodrisses, establida en l'article 4 quinquies del Reglament CEE 805/1968.
  
- Obtenir la prima en benefici dels productors d'oví i cabrum establida en l'article 5 del Reglament CEE 3.013/1989.
  
Article 4. Altres declaracions relatives a l'arròs
  
A més, els productors d'arròs estarán obligats a presentar en l'òrgan competent de la comunitat autònoma on van presentar la sol·licitud d'ajuda superfícies:
  
- Abans del 30 de setembre de 1998: una declaració d'existències en poder seu a 31 d'agost de 1998, classificades per varietats i tipus d'arròs (redó, mitjà, llarg A i llarg B).
  
- Abans del 31 d'octubre de 1998: una declaració de producció total i rendiments de les diferents varietats.
  
Article 5. Presentació de sol·licituds
  
1. Les sol·licituds es presentaran en les oficines de la Conselleria d'Agricultura, Pesca i Alimentació mencionades en l'article 2 d'aquesta ordre o en els altres llocs i formes a què fa referència l'article 38 de la Llei 30/1992, sempre que l'explotació o, si s'escau, la major part de la superfície de les parcel·les agrícoles relacionades en la sol·licitud d'ajuda «Superfícies» es trobe ubicada a la Comunitat Valenciana.
  
Article 6. Contingut de les sol·licituds d'ajuda «Superfícies»
  
1. La sol·licitud contindrà una relació de la totalitat de parcel·les agrícoles i de les parcel·les de pastures i prats de l'explotació degudament identificades, amb indicació per a cada una d'elles i segons corresponga:
  
- L'espècie conreada, amb menció de la varietat quan es tracte de colza o arròs.
  
- El tipus de guaret o de retirada del conreu, amb distinció entre: guaret tradicional, retirada obligatòria (amb especificació de si es tracta de retirada fixa o lliure) i retirada voluntària. S'especificarà en tots els tipus de retirada si es mantindrà la terra nua o amb una coberta vegetal.
  
- El guaret mediambiental amb indicació de la superfície que s'ha de computar per al compliment dels índexs comarcals de guaret en secà vigents per a la campanya 1998/99.
  
- La repoblació forestal amb indicació de la superfície que s'ha de computar per al compliment de l'obligació de la retirada del conreu establida en el Reglament CEE 1.765/1992.
  
- La superfície utilitzada per a la producció de farratges destinats a la deshidratació a què fa referència el Reglament CEE 603/1995, del Consell.
  
- Les superfícies o parcel·les agrícoles dedicades a l'alimentació del bestiar oví i cabrum, d'acord amb el que es disposa en l'article 20 de l'Ordre de 27 de novembre de 1997.
  
- La superfície en hectàrees amb dos decimals.
  
- El sistema d'explotació: secà o regadiu.
  
- Les referències identificatives corresponents a les parcel·les cadastrals que constitueixen la parcel·la agrícola corresponent.
  
En els casos de termes municipals o part d'aquests que hagen estat sotmesos a un procés de transformació del territori o redistribució de la propietat, per als quals encara no es dispose d'un nou cadastre, s'autoritza la utilització de les referències identificatives alfanumèriques contingudes en els plànols en què es reflectisca la nova situació de la propietat.
  
- Quan es tracte de superfícies farratgeres de titularitat pública o aprofitament de pastures utilitzades en comú per més d'un productor, s'anotaran únicament les referències relatives a la ubicació d'aquestes parcel·les (província i municipi), amb indicació expressa del tipus d'utilització. Les autoritats locals o provincials competents expediran un certificat de les superfícies objecte de l'adjudicació de pastures amb la indicació de les referències cadastrals.
  
- Totes les parcel·les agrícoles declarades seran contrastades amb les dades facilitades per les gerències de cadastre de rústica. En el cas que es declaren superfícies de regadiu, la Conselleria d'Agricultura, Pesca i Alimentació les comprovarà amb aquestes dades. Si la superfície declarada no consta com a regadiu, se li aplicaran les ajudes corresponents al secà.
  
2. Quan un productor pertanyent a una agrupació de productors d'oví i cabrum que haja sol·licitat la prima sol·licite, a més, el benefici d'una altra de les primes relacionades en l'apartat 4 de l'article 3, haurà de declarar en la sol·licitud d'ajuda «Superfície», a més de les parcel·les de superfície farratgera utilitzades a títol individual, totes les utilitzades per l'agrupació d'oví a què pertany, i indicarà en aquestes últimes el CIF de l'agrupació.
  
La superfície corresponent a l'agrupació es repartirà entre els productors que en formen part proporcionalment al límit individual assignat a cada un d'ells.
  
Article 7. Documentació addicional a la sol·licitud d'ajuda a superfícies
  
1. Els titulars d'explotacions agràries hauran de presentar juntament amb la sol·licitud d'ajuda «Superfícies», la documentació següent:
  
a) Fotocòpia del número d'identificació fiscal (NIF), per a persones físiques, o fotocòpia del codi d'identificació fiscal (CIF), per a persones jurídiques.
  
b) Manteniment de tercers, amb inclusió del certificat de l'entitat financera que justifique que el compte corrent, llibreta, etcètera, pertany al sol·licitant.
  
c) Croquis acotats que permeten situar i localitzar les parcel·les agrícoles per a les quals se sol·liciten els pagaments compensatoris o que es declaren com a superfícies farratgeres, quan aquestes parcel·les no coincidisquen amb una o diverses parcel·les cadastrals totalment, en cas que les parcel·les cadastrals ocupades parcialment tinguen una superfície superior a 10 hectàrees.
  
En el cas de les parcel·les agrícoles declarades com a retirada obligatòria (fixa o lliure), caldrà presentar el croquis corresponent sempre que la superfície neta utilitzada de la parcel·la agrícola no es corresponga amb una o diverses parcel·les cadastrals totalment.
  
d) En el cas de superfícies utilitzades en comú, el certificat d'adjudicació expedit per les autoritats locals o provincials competents, en el qual s'expresse el nombre d'hectàrees assignades i el període d'utilització per a la campanya 1998.
  
e) Cas que el titular estime que l'índex de guaret tradicional fixat per a la seua comarca en l'Ordre Ministerial de 24 de novembre de 1997 és superior al guaret que deixa en la seua explotació, haurà de justificar-ho mitjançant un informe agronòmic d'un tècnic competent.
  
f) Quan la sol·licitud estiga firmada per una persona diferent del titular, autorització expressa d'aquest últim.
  
Cas que aquesta documentació no es presente juntament amb la sol·licitud de les ajudes, es permetrà presentar-la dins del termini establit en l'apartat 3 de l'article 3, amb el registre d'entrada adequat.
  
Article 8. Modificació de les sol·licituds d'ajuda «Superfícies» i declaracions de superfícies
  
1. D'acord amb el que s'estableix en l'article 4 del Reglament (CEE) 3.887/1992, de la Comissió, de 23 de desembre, els titulars d'explotacions agràries que hagen presentat les sol·licituds d'ajuda «Superfícies» o declaracions podran modificar-les sense cap penalització fins el 15 de maig de 1998, d'acord amb el que s'estableix en aquesta disposició i tenint en compte açò que segueix:
  
a) Manifesta errada material en l'emplenament.
  
b) No podran afegir-se noves parcel·les agrícoles més que en casos especials, degudament justificats mitjançant títol legítim, com ara matrimoni, defunció, compravenda o arrendament.
  
c) En els casos de parcel·les de retirada de la producció o de superfícies farratgeres caldrà, a més, que les parcel·les que es pretenguen afegir hagueren estat declarades com a retirades de la producció o com a superfícies farratgeres en una sol·licitud d'un altre agricultor, i que aquesta sol·licitud s'haguera corregit convenientment.
  
d) Quan un agricultor decidisca utilitzar per a un conreu afectat pel sistema integrat una parcel·la agrícola inicialment declarada per a un conreu no afectat pel sistema integrat, podrà incrementar el nombre de parcel·les retirades sempre que aquestes hagen estat declarades anteriorment i complisquen els requisits exigits per a les parcel·les de retirada en l'article 3 del Reglament (CEE) 762/1994.
  
2. De conformitat amb el que s'estableix en l'últim paràgraf de la lletra a) de l'apartat 2 de l'article esmentat més amunt, una parcel·la podrà eliminar-se de la sol·licitud d'ajuda «Superfícies» sempre que l'agricultor ho notifique per escrit a l'òrgan competent de la comunitat autònoma en què haja presentat la seua sol·licitud, abans que aquesta administració li dirigisca qualsevol comunicació relativa als resultats dels controls administratius que tinguen conseqüència sobre la parcel·la en qüestió o anuncie una visita d'inspecció a l'explotació de què es tracte.
  
3. Amb independència del que es disposa en els apartats anteriors, els titulars d'explotacions agràries que, amb posterioritat a la presentació de la sol·licitud d'ajuda «Superfícies», modifiquen o rescindisquen els contractes establits en el Reglament (CE) 1.586/1997, hauran de presentar, abans del 15 de maig de 1998, una modificació de les sol·licituds a fi de recollir en aquestes les modificacions del contracte.
  
4. Els titulars d'explotacions agràries que hagen presentat declaracions de superfície de cotó en el termini fixat en l'apartat 1 de l'article 3, i que no hagen sembrat part o la totalitat de la superfície declarada, hauran de presentar, d'acord amb el que es disposa en el Reglament (CEE) 1.201/1989, de la Comissió, abans del 15 de maig de 1998, en virtut del que s'estableix en els supòsits a què fa referència l'apartat 1 d'aquest article. En aquesta declaració solament s'inclouran les parcel·les agrícoles que siguen objecte de modificació.
  
5. Els titulars d'explotacions agràries que hagen presentat declaracions de superfície de lli tèxtil i cànem en el termini fixat en l'apartat 1 de l'article 3, i que no hagen sembrat part o la totalitat de la superfície declarada d'aquests conreus o, si s'escau, que tinguen una superfície brotada inferior a la declarada, hauran de presentar, d'acord amb el que es disposa en el Reglament (CEE) 1.164/1989, de la Comissió, com a més tard el 15 de maig de 1998, una modificació de les superfícies declarades de lli tèxtil i cànem, segons el que s'estableix en l'apartat 3 de l'article 5 del reglament esmentat. En aquesta declaració solament s'inclouran les parcel·les agrícoles que siguen objecte de modificació i se n'indicarà la superfície realment sembrada o brotada de lli tèxtil o cànem.
  
No obstant això, si la modificació de superfícies de lli tèxtil i cànem es presenta amb posterioritat al 15 de maig de 1998, i com a més tard el 31 de maig de 1998, es concediran dues terceres parts de l'ajuda per superfície.
  
Article 9. Notificació de no-sembra
  
1. De conformitat amb el que s'estableix en l'article 9 del Reglament (CE) 658/1996, de 9 d'abril, la data límit de sembra per a la dacsa dolça serà el 15 de juny de 1998 en tot el territori espanyol. Així mateix, la data límit de sembra per als conreus de dacsa, gira-sol i soia serà el dia 31 de maig de 1998 en les zones especificades per a Espanya en l'annex IX del reglament mencionat.
  
Per al conreu de l'arròs, de conformitat amb el que s'estableix en l'article 4 del Reglament (CE) 613/1997, de 8 d'abril, la data límit de sembra serà el 30 de juny de 1998.
  
2. Els titulars d'explotacions agràries situades en aquestes zones que en la data límit del 31 de maig de 1998 no hagen sembrat tota la superfície de dacsa, gira-sol o soia prevista en la seua sol·licitud d'ajuda «Superfícies» o, si s'escau, en la sol·licitud de modificació, hauran de notificar-ho abans del dia 1 de juny de 1998 de la manera que, per a cada supòsit, s'indica a continuació:
  
a) Els qui no hagen sembrat part de la superfície declarada d'algun dels conreus en qüestió hauran d'emplenar el formulari fixat per a la sol·licitud d'ajuda «Superfícies», en la capçalera del qual escriuran, amb lletres majúscules, la frase notificació de no-sembra, i ressenyaran les parcel·les que no hagen sigut sembrades i el conreu de què es tracte.
  
b) Els qui no hagen realitzat cap sembra dels conreus en qüestió en les superfícies declarades hauran de comunicar-ho i faran constar les dades mínimes que figuren en el model de l'annex S3 de l'Ordre de 27 de novembre de 1997, del Ministeri d'Agricultura, Pesca i Alimentació.
  
3. Els titulars d'explotacions agràries que en la data límit del 15 de juny de 1998 no hagen sembrat tota la superfície de dacsa dolça prevista en la seua sol·licitud d'ajuda «Superfícies» o, si s'escau, en la modificació d'aquesta, hauran de notificar-ho abans del dia 16 de juny de 1998 de la manera que, per a cada cas, s'indica en les lletres a) i b) de l'apartat 2, segons que es tracte de part o de la totalitat de la superfície declarada.
  
4. Els titulars d'explotacions agràries que, en la data límit del 30 de juny, no hagen sembrat d'arròs part o la totalitat de la superfície declarada en la seua sol·licitud d'ajuda «Superfícies» o, si s'escau, en la modificació d'aquesta, hauran de comunicar-ho abans del dia 1 de juliol de 1998 de la manera que, per a cada cas, s'indica en les lletres a) i b) de l'apartat 2, segons que es tracte de part o de la totalitat de la superfície declarada.
  
Les notificacions, en la forma i terminis anteriorment indicats, es presentaran en el mateix lloc on es va presentar la sol·licitud d'ajuda «Superfícies».
  
Article 10. Retirada de terres per poder sol·licitar els pagaments compensatoris
  
1. Els productors de conreus herbacis que sol·liciten pagaments compensatoris d'acord amb el règim general hauran de complir el requisit de retirada obligatòria de terres que, per a la campanya de comercialització 1998/99, és del 5% de la superfície total per la qual se sol·liciten pagaments compensatoris. La retirada obligatòria pot complir-se per mitjà de les modalitats següents:
  
a) Retirada fixa, que implica un compromís de retirada permanent de les parcel·les afectades durant el termini de cinc anys.
  
b) Retirada lliure, que no exigeix cap compromís de rotació pel que fa a les parcel·les que han de retirar-se de l'explotació.
  
2. Té la consideració de retirada voluntària la consistent en un percentatge de terres superior al que s'indica en l'apartat anterior. Quan es tracte de terres de regadiu, només podrà realitzar-se la retirada obligatòria flexibilitzant-ne el límit com a màxim en cinc punts percentuals més, per facilitar l'adequada gestió de les superfícies de l'explotació.
  
Per a les terres de secà, la suma de les terres retirades amb caràcter obligatori i voluntari no poden representar més del 30% de la superfície total del secà de l'explotació per a la qual se sol·liciten pagaments compensatoris.
  
Només podran superar aquest percentatge els productors previstos en l'apartat 4 de l'article 2 de l'Ordre de 24 de novembre de 1997, del Ministeri d'Agricultura, Pesca i Alimentació.
  
3. Les parcel·les retirades han d'haver estat explotades pel mateix sol·licitant durant els dos anys anteriors a la sol·licitud, llevat dels casos especials degudament justificats d'acord amb criteris objectius, com ara els relacionats amb el règim d'explotació de la terra, la instal·lació recent, l'ampliació de l'explotació de la terra, l'ampliació de l'explotació per successió o les variacions en aquesta a causa de processos de millora d'infraestructura o d'ordenació rural.
  
4. En explotacions que comprenen superfícies situades a regions de producció de secà i de regadiu, la retirada obligatòria de terres per a superfícies situades en regadiu podrà efectuar-se totalment o parcialment en secà. En aquest cas, el nombre d'hectàrees que caldrà retirar en secà s'haurà d'ajustar d'acord amb la relació de rendiments entre les regions de què es tracte, supòsit en el qual no caldrà respectar el límit del 30% establit en l'apartat anterior.
  
5. En tot cas, la superfície retirada del conreu no superarà la superfície dedicada als conreus herbacis per als quals s'haja sol·licitat un pagament compensatori.
  
6. En cap cas podrà traslladar-se l'obligació de retirada de terres de secà a terres de regadiu.
  
7. Les superfícies de retirada han de romandre retirades de la producció durant el període comprés entre el 15 de gener i el 31 d'agost de 1998; s'hi ha de realitzar el guaret agronòmic amb les pràctiques culturals adequades a cada zona.
  
Article 11. Normes específiques per als productors de llavors oleaginoses
  
1. Per a la campanya de comercialització 1998/99 quedaran excloses dels pagaments compensatoris específics les superfícies situades a les regions de producció de rendiments inferiors o iguals a 2,0 t/ha, establides en el Pla de Regionalització Productiva d'Espanya. També en queden excloses les superfícies destinades al conreu de l'arròs.
  
2. Per poder optar a les ajudes compensatòries específiques d'oleaginoses, els agricultors hauran d'utilitzar en les sembres llavors certificades i acreditar el respecte de la rotació de conreus.
  
Article 12. Utilització de les terres retirades de la producció per a l'obtenció de primeres matèries per a la fabricació de productes no alimentaris
  
1. En el cas de destinar les parcel·les agrícoles retirades a la producció d'algunes de les primeres matèries indicades en l'annex I del Reglament (CE) 1.586/97, caldrà formalitzar un únic contracte per primera matèria cultivada, amb un receptor o primer transformador i, al seu torn, identificar en la sol·licitud d'ajuda «Superfícies» les parcel·les on es cultivaran les primeres matèries objecte dels contractes anteriors, amb indicació de l'espècie i rendiment previst per cada espècie.
  
2. En el cas de destinar les parcel·les agrícoles retirades a la producció d'algunes de les primeres matèries indicades en l'annex II del Reglament (CE) 1.586/97, caldrà presentar conjuntament amb la sol·licitud un compromís escrit que especifique les dades que es recullen en l'annex 2 de l'Ordre Ministerial de 24 de novembre de 1997 i indicar-hi que les primeres matèries en qüestió seran destinades a alguna de les finalitats establides en l'annex III del Reglament (CEE) 1.586/97.
  
Article 13. Sol·licituds de primes ramaderes
  
1. El procediment per a la sol·licitud, tramitació i concessió de les primes ramaderes es realitzarà d'acord amb allò que s'estableix en el capítol IV de l'Ordre de 27 de novembre de 1997. Els sol·licitants assumiran els compromisos i les obligacions que s'estableixen en el capítol V d'aquesta ordre.
  
Article 14. Controls
  
1. En virtut de l'apartat 2 de l'article 6 del Reglament (CEE) 3.887/92, un dels elements essencials dels controls administratius serà la realització dels encreuaments informàtics necessaris amb les dades referents a les parcel·les i als animals declarats per a garantir que no s'efectuen pagaments indeguts i, en particular, evitar la concessió de dobles ajudes a càrrec d'una superfície concreta o per un animal determinat per al mateix any civil.
  
En particular, i pel que fa al cotó, es tindran en compte els resultats dels controls encreuats, a l'efecte establit en el règim d'ajudes al cotó.
  
2. Pel que fa a possibles controls sobre el terreny, caldrà mantenir els conreus plantats o, almenys, les restes de collita fins les dates següents com a mínim:
  
- 30 de setembre de 1998, per a gira-sol i dacsa.
  
- 30 de juny de 1998, per a la resta de conreus.
  
Tot això sense perjudici del que s'estableix en el Reglament CEE 819/1993, per a conreus oleaginosos.
  
3. Les sol·licituds de primes ramaderes se sotmetran als controls i les penalitzacions establides en el capítol VI de l'Ordre de 27 de novembre de 1997.
  
Article 15. Penalitzacions relatives a la sol·licitud d'ajuda «Superfícies»
  
S'aplicaran les que s'estableixen en l'article 9 del Reglament (CEE) 3.887/1992, de la Comissió, de 23 de desembre, modificat en últim lloc pel Reglament (CE) 1.648/1995, de 6 de juliol, en les condicions que s'hi determinen.
  
Article 16. Declaracions falses en les sol·licituds d'ajudes i primes
  
1. Sense perjudici de les responsabilitats penals i administratives que pertoquen, d'acord amb el que s'estableix en els articles 9 i 10 del Reglament 3.887/1992, si es constata una declaració falsa feta per negligència greu, el productor en qüestió quedarà exclòs del benefici del règim d'ajuda o prima per a l'any 1998.
  
Si la declaració falsa s'ha fet deliberadament en allò referent a:
  
- Les superfícies incloses en la sol·licitud, el productor quedarà, a més, exclòs per a l'any 1999 del benefici de tot règim d'ajuda a què es refereix aquesta ordre, per a una superfície igual a la que figurava en la sol·licitud;
  
- La sol·licitud «Animals», el productor quedarà exclòs del benefici del mateix règim d'ajuda el 1999. Amb aquest efecte, les diferents primes ramaderes es tindran en compte per separat.
  
Article 17. Pagaments de les ajudes i primes
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrícola comuna.
  
El pagament de les ajudes i primes serà a càrrec de la línia pressupostària 401/000/98 («Aplicació a la Comunitat Valenciana de la política agrícola comunitària»), del programa 714.50 (Ordenament i Garantia Agrària en el Marc de la PAC), del pressupost de la Generalitat Valenciana per a 1998. Finançat per les línies de FEOGA-Garantia següents: B01-10, conreus herbacis; B01-13, farratges dessecats i llegums secs; B01-185, arròs; B01-21, carn de boví; i B01-22, carn d'oví i cabrum.
  
1. S'efectuaran els pagaments següents:
  
a) Les bestretes corresponents als grans oleaginosos, en el sistema general establit en el Reglament (CE) 1.765/92, abans del 30 de setembre de 1998.
  
b) Els pagaments compensatoris per a cereals, proteaginoses, lli no tèxtil i arròs, com també la compensació per la retirada de terres en el sistema general, el suplement del pagament compensatori per al blat dur i els pagaments compensatoris per als petits productors de gira-sol, soia i colza que opten pel sistema simplificat, en el termini comprés entre el 16 d'octubre i el 31 de desembre de 1998.
  
c) Les liquidacions corresponents als productors de grans oleaginosos del sistema general, en el termini establit en l'apartat 1 de l'article 11 del Reglament (CE) 658/96, de la Comissió, de 9 d'abril.
  
d) Si escau, les liquidacions corresponents als productors d'arròs abans del 31 de març de 1999.
  
e) L'ajuda per superfície per a la producció de certes lleguminoses de gra, en el termini establit en l'apartat 2 de l'article 2 del Reglament (CE) 1.644/96, de la Comissió, de 30 de juliol.
  
f) Les bestretes iguals al 60 per cent de l'import de la prima corresponent a les sol·licituds de prima especial presentades durant el primer semestre de l'any, i també a les sol·licituds de vaques nodrisses, a partir de l'1 de novembre de 1998.
  
g) Els pagaments definitius, descomptades, si escau, les bestretes pagades, corresponents als ramaders que mantinguen vaques nodrisses i als productors de carn de boví, com també els imports complementaris per extensificació els imports establits en l'article 13 del Reglament (CEE) 1.601/1992, el 30 de juny de 1999 com a màxim.
  
h) La prima nacional complementària als productors de vaques nodrisses, el 30 de juny de 1999 com a màxim.
  
i) Les bestretes semestrals equivalents cadascuna al 30% de la prima oví i cabrum estimada d'acord amb el que s'estableix en el Reglament (CEE) 3.013/1989 i per als productors en zonas desafavorides l'ajuda específica establida en l'article 1 del Reglament (CEE) 1.323/1990, una vegada acabat el període de retenció establit en l'apartat 1.b de l'article 21, i després de l'aprovació, per la Comissió Europea, dels imports unitaris.
  
j) Les primes corresponents als productors d'oví i cabrum i el saldo, en cas que s'hagen pagat bestretes, el 15 d'octubre de 1999 com a màxim.
  
2. Els imports unitaris dels pagaments compensatoris, ajudes per superfície i primes ramaderes per a la campanya de comercialització 1998/99 i per a l'any 1998, respectivament, seran els que s'estableixen en la normativa comunitària.
  
3. La conversió dels imports dels pagaments compensatoris, les ajudes i les primes en moneda nacional s'efectuarà aplicant:
  
a) En els pagaments compensatoris i ajudes per superfície, el tipus de conversió agrícola vigent l'1 de juliol de 1998, llevat de l'arròs, que serà l'1 de setembre de 1998.
  
b) En la prima especial i vaca nodrissa, el tipus de conversió agrícola vigent l'1 de gener de 1998.
  
c) En la prima per oví i cabrum, el tipus de conversió agrícola vigent, pel que fa a:
  
- Les bestretes, el 5 de gener de 1998.
  
- El saldo, el 4 de gener de 1999.
  
Article 18. Devolució de bestretes i cobraments indeguts
  
1. En els casos en què els productors hagen de tornar les bestretes rebudes o qualsevol pagament percebut indegudament, hauran de reemborsar aquests imports augmentats amb l'interés calculat d'acord amb el termini transcorregut entre el pagament i el reemborsament pel beneficiari, al tipus establit en la Llei de Pressupostos Generals de l'Estat vigents per a l'any corrent, excepte quan el pagament indegut no siga imputable a la persona interessada, cas en el qual no s'aplicarà cap interés.
  
DISPOSICIONS FINALS
  
Primera
  
Es faculta la Direcció General de Desenvolupament Rural i Producció Agrària perquè dicte les disposicions necessàries per al desplegament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 15 de desembre de 1997
  
La consellera d'Agricultura, Pesca i Alimentació,


Còpia Permalink ELI